Iktatószám: HIV/2271-1/2022.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2022. február 24-i nyilvános ülésére**

**Tárgy:** Hévíz Város Önkormányzat 2021. évi költségvetéséről szóló 8/2021. (II. 26.) rendelet módosítása

**Az előterjesztő:** Papp Gábor polgármester

**Készítette:** Szintén László közgazdasági osztályvezető

Boros Lajosné számviteli ügyintéző

**Megtárgyalta:** Pénzügyi, Turisztikai és Városfejlesztési Bizottság,

Emberi Erőforrások Bizottság,

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**BEVEZETŐ**

Tisztelt Képviselő-testület!

Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatokat egymás között átcsoportosíthatja.

Hévíz Város Önkormányzat 2021. évi költségvetéséről szóló 8/2021. (II. 26.) rendelet módosítása – az állami támogatás összegének módosulása miatti bevételi előirányzat-változása, működési bevételei előirányzatok realizálása, az államháztartáson belülről és kívülről átvett; államháztartáson belülre és kívülre átadott pénzeszköz előirányzott összegének módosulása, a felhalmozási kiadási előirányzatok módosítása, a működési kiadások előirányzatának változása, valamint a Képviselő-testületi döntések költségvetési rendeleten való átvezetése miatt – vált szükségessé. A jelenlegi módosítás elsősorban az állami támogatásokkal összefüggő változásokat, valamint a testületi döntések költségvetés változással járó hatásait tartalmazza.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására intézményenként eltérő, de összességében 124 449 ezer forinttal nő, pénzforgalmi szempontból működési bevételek előirányzata 107 067 ezer forinttal nő, a felhalmozási bevételek előirányzata 2 880 ezer forinttal nő.

Az **Önkormányzat** bevételi főösszege előirányzata 96 100 ezer forinttal nőtt. Ezenbelül működési pénzforgalmi bevételi előirányzatát több tényező is befolyásolta pozitív és negatív irányba is, melyek egyenlegeként 78 742 ezer forinttal növekedett. A változás első sorban az állami támogatásokat, illetve egyéb működési bevételeket érinti.

Az *állami támogatások* közül véglegesen kikerült az üdülőhelyi feladatok támogatása, valamint ez évben a kieső idegenforgalmi adó kompenzálása is. A Magyarország 2021. évi központi költségvetéséről szóló 2020. évi XC. törvény 2. melléklete által meghatározott helyi önkormányzatok általános működésének és ágazati feladatainak támogatása több tételben módosult:

* Évente két alkalommal (májusban és októberben) a jogszabály lehetővé teszi az állami támogatás tervezésekor közölt mutatószámok módosítását a már ismert tényadatok alapján. A 2021. októberi felmérés és a kiegészítő támogatások eredményeként a szociális és gyermekjóléti feladatokra jutó finanszírozás 38 260 ezer forinttal nőtt, a gyermekétkeztetési feladatok támogatása pedig összességében 2 862 ezer forinttal emelkedet.
* Hévíz Város Önkormányzat kétszer 88 322 ezer Ft IPA 1% kiegészítő támogatásban részesült Magyarország 2021. évi központi költségvetéséről szóló 2020. évi XC. törvény 2021. május 28-i hatállyal módosított 3. melléklet 2.1.6.3 k) pontja alapján. Az eredetileg besorolt jogcímről átvezetésre került az önkormányzati működési támogatások közé.
* Könyvtári érdekeltséget növelő támogatás (219 ezer forint) jogcíme is módosításra került, melynek következtében az államháztartáson belülről kapott egyéb működési célú támogatások közül a kulturális feladatok támogatásai soron található.

Az *Egyéb működési célú támogatások államháztartáson belülről soron* tervezett összeg 174 496 ezer forintos egyenleg csökkenése a már említett jogcímváltozások miatti átsorolásoknak köszönhetően csökkent, valamint a Társult önkormányzatok orvosi ügyeleti kiadásokhoz hozzájárulása 2 336 ezer forinttal, a BURSA támogásból származó visszatérítés pedig 30 ezer forinttal nőtt.

A *közhatalmi bevételek* között a a tervezettekhez képest a bírság bevétel realizálódott kiemelkedően magasan, melyből 13 050 ezer forint plussz bevétel a parkolási tevékenységgel, 47 ezer forint pedig előző évek hátralékából származó közterület használati díjjal függ össze.

A *működési bevételek* előirányzata összességében 27 175 ezer forinttal nőtt. A parkolási díjbevétel 23 955 ezer forinttal haladta meg az eddig tervezetteket, az ingatlanhasznosításból eredő bérleti díjak pedig 3 220 ezer forinttal.

A *működési célú támogatások államháztartáson kívülről* sor összegének 298 ezer forintos változása a Share Music elnevezésű pályázat külföldi partnerrel bruttó módon történő elszámolásából ered.

Az önkormányzat felhalmozási pénzforgalmi bevételeit mind pozitív, mind negatív irányban befolyásolták a változások. A Nemzeti Művelődési Intézet NKKFT által eszközbeszerzésre nyújtott 1.000 eFt támogatás a már említett jogcímmódosulás miatt átvezetésre került az államháztartáson belülről kapott támogatások közé.

Az ingatlan értékesítések között várakozóhely megváltásként 1 500 ezer forint folyt be.

A felhalmozási céllal átvett pénzeszközök között 1001 ezer forint a már előzőekben is említett a Share Music elnevezésű pályázat külföldi partnerrel bruttó módon történő elszámolásával függ össze, 355 ezer forint pedig a Lakásépítési kölcsön visszatérüléssel.

A Finanszírozási bevételekben történő módosulást a 2021. szeptember - november hónapok nettó finanszírozásból eredő megelőlegezés növekedése (14 502 ezerFt) jelenti.

Az **Intézmények** bevételi oldala eltérő okokból változott. *A* Polgármesteri Hivatal működési bevételének növekedése elsősorban a továbbszámlázott szolgáltatások összegének emelkedésével függ össze, felhalmozási bevétele pedig a hivatali használatra nem alkalmas eszközök hasznosításából származik. A GAMESZ tervezettnél kevesebb közfoglalkoztatási támogatásban részesült. Brunszvik Teréz Napközi Otthonos Óvodának a bevétele közműdíjak visszatérítését tartalmazza.

A Festetics György Művelődési Központ által üzemeltett mozi bevétele bevétele növekedett. A TASZII esetében a NEAK finanszírozás emelkedése kiemelkedő. Ezeken kívül a kötelező és önként vállalt feladatok közötti átvezetés jellemző az intézményeknél.

**3.**

**KIADÁSOK**

Az önkormányzat és intézményei kiadási főösszege a bevételi főösszeggel megegyezően jelen rendelet módosítás hatására intézményenként eltérő, de összességében 124 449 ezer forinttal nőtt, pénzforgalmi szempontból működési kiadási előirányzata 93 155 ezer Ft-tal, a felhalmozási kiadások előirányzata pedig 16 792 ezer forinttal nőtt.

Az **Önkormányzat** működési pénzforgalmi kiadásai összességében 67 707 ezerFt-tal nőnek, melynek részleteit a képviselő-testület által meghozott döntések, valamint a pályázatok és a beruházások megvalósítása során felmerült működési kiadások határozzák meg.

A *személyi juttatások és a munkaadókat terhelő járulékok* sorok változása a polgármesteri keret felhasználása során és a nemzetközi pályázatokal kapcsolatban felmerült reprezentációs kiadások által történt.

A *dologi kiadások* növekedésére nagyobb mértékben kiható tételek:

* A Knowledge Well nemzetközi pályázatban dologi kiadásra tervezett, de személyi juttatásokként és a munkaadókat terhelő járulékokként elszámolható összeg átvezetése miatt 1 875 ezer forinttal csökkent;
* 64/2021 (IV.12.) KT határozat alapján az 1627/5 hrsz-ú ingatlanhoz kapcsolódó HÉSZ módosítás (1 334 ezer forint);
* 219/2021 (XI.25.) KT határozat alapján GINOP-7.1.9.-17 kódszámú pályázat - művészeti tervpályázat kiírása és lebonyolítása 1 500 ezer forint;
* 203/2021 (XI.25.) KT határozat alapján vízkárelhárítási terv átfogó felülvizsgálata (1 270 ezer forint);
* 207/2021 (XI.25.) KT határozat szerinti HÉSZ módosítás (128/2021 (VII.23.) KT határozattal összefüggően 580 ezer forint+ÁFA);
* 220/2021 (XI.25.) KT határozattal mehozott döntés a TOP-1.2.1-15-ZA1-2016-00010 "Kultúrbarangolás Hévízen” elnevezésű pályázathoz kapcsolódó talajvédelmi tanulmány és földmérői munka 500 ezer forint értékben;
* Polgármesteri keretből 612 ezer forint felhasználása Hévíz öregfiúk-Fradi meccs alkalmából rendezvényszervezésre és Díszítőművészeti szakkör szakmai vezetésére;
* „Cser Kiadó Hévíz Folyóirat Antológia kiadása” támogatási sorról átvezetésre került 1 905 ezer forint, mivel a kiadó számlázta szolgáltatását.

Az *államháztartáson belülre történő* *működési célú támogatás* növekedését a már bevételeknél is említett nemzetközi pályázatok elszámolása képezi.

*Államháztartáson kívülre történő működési célú támogatások* csökkenését a dologi kiadásoknál említett Cser Kiadó számlázása miatti átcsoportosítás eredményezte.

A *Működési célú céltartalék, az általános tartalék*összegét is befolyásolták a nemzetközi pályázatok elszámolásából eredő árfolyamkülönbségek, a nem tervezett bevételek valamint az eddig felsorolt testületi döntések,kötelezettségek. Módosító tételek továbbá:

* 186/2021 (XI.04.) és 191/2021 (XI.18.) KT határozatok alapján „Okos parkolás” szerződésének módosítása (3 871 ezer forint);
* Szerverterem villamos ellátásának áramingadozásának megszüntetése (791 ezer forint);
* GINOP-7.1.6-16-2017-00004 azonosító számú, Festetics sétány Világörökségi helyszínek fejlesztése elnevezésű projektre kapott előleg visszafizetése (11 478 ezer forint);
* A polgármesteri keretből a már említett támogatáson túl reprezentációra és járulékaira 588 ezer forint értékben került felhasználásra.

A felhalmozási pénzforgalmi kiadások előirányzata 16 792 ezer forint összeggel nőtt. A *Beruházások* előirányzata keretét növelte

* 186/2021 (XI.04.) és 191/2021 (XI.18.) KT határozatok alapján „Okos parkolás” szerződésének módosítása (3 871 ezer forint);
* Szerverterem villamos ellátásának áramingadozásának megszüntetésével kapcsolatban 362 ezer forint;
* Fenntartható közlekedés TOP-3.1.1-15-ZA1-2016-00007 projekt megvalósítása során gázbekötés 56 ezer forint értékben;

*Felhalmozási célú támogtás államháztartáson belülre* előirányzatot két tétel módosította:

* GINOP-7.1.6-16-2017-00004 azonosító számú, Festetics sétány Világörökségi helyszínek fejlesztése elnevezésű projektre kapott előleg visszafizetése (11 478 ezer forint);
* 1001 ezer forint a Share Music elnevezésű pályázat külföldi partnerrel bruttó módon történő elszámolásával függ össze.

Az **Intézmények** kiadási előirányzatainak változását a költségvetési főösszeghez kis mértékben, de több tétel befolyásolta. A **Polgármesteri Hivatal** személyi juttatásai és munkaadót terhelő járulékai közötti átcsoportosítás történt a köztisztviselői juttatásokkal kapcsolatos egyes önkormányzati rendeletek módosításáról szóló  38/2021 (XII.15.) önkormányzati rendeletben foglaltak végrehajtása céljából.

**GAMESZ,** a **TASZII** és a **Gróf I. Festetics György Művelődési Központ** személyi juttatásain, munkaadót terhelő járulékain, dologi kiadásain, beruházási előirányzatán belül elsősorban kötelező és nem kötelező feladatok közötti átcsoportosítás történt.

Utóbbi két intézmény esetében a bevételekhez kapcsolódóan dologi kiadások előirányzata is megemelésre került.

**4.**

**LÉTSZÁM**

A költségvetési szervek létszámkerete 2021. január 1-jei időpontra 200,25 fő, melynek időbeli változása költségvetési szervenkénti megbontásban a 8/2021 (II.26.) költségvetési rendelet 5. mellékletében követhető. A változások a korábbi döntések végrehajtásából adódnak.

**5.**

**ÖSSZEFOGLALÓ**

A jelen előterjesztéssel benyújtott - 2021. évi költségvetés módosításáról szóló - rendelettervezet a város költségvetését 6 408 572 ezer forint bevételi és ugyanannyi összegű kiadási fő összegre módosítja.

Általános indokolás

Hévíz Város Önkormányzat Képviselő-testülete megalkotja a 2021. évi költségvetési rendelet módosításáról szóló önkormányzati rendeletét.

Részletes indokolás

**1. § -3. §**

A költségvetési bevételek és kiadások módosulásának átvezetése.

**4. § -6.§**

Az önkormányzat és a költségvetési szervek költségvetési főösszegének módosulásai.

**7. §**

Hatályba léptető rendelkezések.

Kérem a tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített többségi szavazattal fogadható el.

**6.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2021. évi költségvetéséről szóló 8/2020. (II. 26.) rendelet módosítása

**Költségvetési hatása:** A 2021. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a kiegészítő támogatások összege, az Áht-n belülről és kívülről átvett pénzek összege, egyéb működési és felhalmozási többletbevételek, - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná, illetve évközi döntések esetében, a végrehajtás során felmerülő kiadásokra nem állna rendelkezésre a megfelelő előirányzat.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat esetében felhalmozási kiadási előirányzat módosítást, illetve a felhalmozási célok közötti átcsoportosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében.

**7.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Boros Lajosné | Számviteli ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Gönye József | GAMESZ igazgató |  |  |
| Szabados Rudolf | FGYMK mb. igazgató-helyettes |  |  |
| Varga András | TASZII intézményvezető |  |  |
| Nagy Sándorné | Brunszvik Óvoda vezető |  |  |